સંસ્થાના સક્રિય કાર્યકર્તા સુપ્રિયાજીનું માનીએ તો આવાં બાળકોને પહેલાં સંસ્થામાં લાવવા અને બાદમાં ૪૫ દિવસના શિબિરમાં આવવા માટે તૈયાર કરવા એટલું આસાન નથી હોતું. આમાંના મોટાભાગના કિશોરો નશા સહિતની અનેક કુટેવોના આદિ બની ગયા હોય છે. તેઓ જૂઠું બોલી સંસ્થાના કાર્યકર્તાને મૂર્ખ પણ બનાવે છે. આ તમામ મુસીબતો વેઠીને અમારે એ કિશોરોનો વિશ્ર્વાસ જીતવાનો હોય છે. આ કિશોરોને મનપરિવર્તન શિબિરમાં આવવા તૈયાર કરવામાં કાર્યકર્તાઓની આંખે પાણી આવી જાય છે. અમે કેમ્પમાં કિશોરોના કાઉન્સેલિંગ દરમ્યાન રમતો, યોગ સાથે સાથે નૈતિક કથાઓ પણ સંભળાવીએ છીએ. ૪૫ દિવસની આ નિયમિત સંસ્કારમય જીવનશૈલી બાળકોના મન પર ગજબની અસર કરે છે. સમયગાળા દરમિયાન તેઓ પ્લેટફોર્મની અંધારી દુનિયામાંથી નીકળી સભ્ય સમાજની ઉજ્જ્વળ દુનિયામાં જવા માટેનો આત્મવિશ્ર્વાસ આવી જાય છે. વિજયકુમાર જણાવે છે કે તેઓને એવા ૭૦ કિશોરો પણ મળ્યા, જેમના અનેક પ્રયત્નો છતાં પણ ઘર-પરિવાર શોધી શક્યા નહીં તેવા બાળકોને તેમની ભાષાનાં રાજ્યોમાં સંઘ થકી ચલાવાઈ રહેલ વિવિધ પ્રકલ્પોમાં શિક્ષણ અર્થે મોકલી દેવામાં આવ્યા છે. દર મહિને લગભગ ૧૦૦થી ૧૫૦ બાળકો ઘરેથી ભાગી મુંબઈ આવે છે. સમતોલની ટીમને તેઓ પ્લેટફોર્મ પર ભટકતા મળી આવે છે, જ્યાંથી શરૂ થાય છે તેમને યોગ્ય માર્ગે વાળવાનું મિશન...